**Az Európai Szolidaritási Testület lehetőséget ad külföldi önkéntesek fogadására. Nézzük, pontosan mire is!**

## **Egyéni önkéntesség**

Az egyéni önkéntesség esetén olyan **18-30 év közötti fiatalt fogadhattok**, aki a szervezet mindennapi tevékenységébe kapcsolódik be **heti 30-38 órában**. A projekt 2-12 hónapig tarthat; de bizonyos esetekben, például ha kevesebb lehetőséggel rendelkező fiatalnak szeretnétek lehetőséget nyújtani arra, hogy önkéntesként kipróbálhassa magát, ez az időszak 14-59 nap is lehet.

Ez a tevékenységtípus lehetővé teszi a fiataloknak, hogy **egy szervezet vagy intézmény mindennapi munkájában vegyenek részt és így társadalmilag hasznos tevékenységet végezzenek.** Lehet szó határokon átívelő önkéntességről (ebben az esetben külföldi fiatalt fogadtok) vagy belföldi önkéntességről (ebben az esetben pedig Magyarországon élő fiatallal dolgoztok együtt) is. Fontos tudni, hogy a belföldi önkéntességre rendelkezésre álló keretek erősen korlátozottak.

**Jó tudni!** Nemcsak önkéntesfogadóként vehettek részt egy-egy projektben, hanem **támogató szervezetként**is. Ez azt jelenti, hogy magyar fiatalokat segíthettek abban, hogy külföldön önkénteskedjenek. Támogatjátok őket az önkéntességre való felkészülésben adminisztratív, lelki és információs szempontból is, tartjátok velük a kapcsolatot a tevékenységük alatt, a hazatérésük után pedig segítetek nekik a visszailleszkedésben.

## Csoportos önkéntesség

**Rövidebb, projektszerű tevékenységbe** vonnátok be több fiatalt? Csoportos önkéntesség révén megtehetitek! Így **10-40 fiatallal tudtok 14-59 napon át együtt dolgozni.** Hogy a projekt interkulturális jellege biztosítva legyen, a résztvevők minimum negyedének külföldről kell érkeznie, a többiek lehetnek magyarok is. Ebben az esetben is heti 30-38 órán át segítik a munkátokat a fiatalok, de kevésbé a mindennapi tevékenységetekben vesznek részt, inkább egy-egy általatok szervezett projekthez csatlakoznak. Ilyen lehet például kulturális fesztiválok szervezése, gyerektáborok megvalósításában való részvétel, információs kampányok megvalósítása, stb.

### Csoportos önkéntesség kiemelt prioritási területeken

A csoportos önkéntesség egy különálló típusa, ami az uniós szinten meghatározott éves prioritásokhoz kapcsolódik. A pályázatokat az **Európai Audiovizuális és Kulturális Végrehajtó Ügynökség**(EACEA) kezeli.

Az aktuális éves prioritásokról a mindenkori [pályázati útmutatóban](https://szolidaritasitestulet.hu/esc_dokumentumtar?2=&3=P%C3%A1ly%C3%A1zatbeny%C3%BAjt%C3%A1s&0=p%C3%A1ly%C3%A1zati%20%C3%BAtmutat%C3%B3) tájékozódhattok.

### Mit támogat a program?

Szervezési támogatás: az önkéntes ellátása (étkezés, lakhatás, közlekedés a munkahelyre) és a tevékenységének kidolgozása kapcsán felmerült költségek.

Irányítási költségek: projektmenedzsment költségek (pl. tervezés, pénzügyek, a partnerek közötti koordináció és kommunikáció, adminisztratív költségek).

Utazás:a résztvevő projekthelyszínre való utazása és a hazatérte a projekt elején és a végén. Extra támogatást nyújt a program, ha a fiatal valamilyen „zöld utazási módot” választ (pl.: repülő helyett vonattal utazik).

Zsebpénz: az önkéntes személyes kiadásaira.

Nyelvtanulási támogatás: amely megvalósulhat online vagy – ha a Bizottság által biztosított online felületen nem elérhető a projekt megvalósításához szükséges nyelv vagy nyelvi szint – élőben, nyelvi kurzuson.

Integrációs támogatás: a kevesebb lehetőséggel rendelkező fiatalok résztvevőként való bevonását segítő megerősített mentoráláshoz kapcsolódó költségek.

Rendkívüli támogatás (pl.: vízum, lakhatási engedély, oltások).

Előkészítő látogatás: elsősorban kevesebb lehetőséggel rendelkező önkéntesek fogadását támogatja, célja az önkéntes projekt minőségbiztosítása; a fogadó és a támogató szervezet egy-egy képviselője, valamint a kevesebb lehetőséggel rendelkező részt vevő fiatal találkozója.